ফোটোশ্যুটের গল্প
বিয়ের আগে এখন অনেক হবু বর-কনেই চাইছেন দু’জনের একটা বিশেষ ফোটোশ্যুট করাতে। কলকাতার বিভিন্ন লোকেশনে দু’জনের একসঙ্গে কিছু ছবি। সেটা রোমান্টিক হতে পারে। মজাদারও হতে পারে। একটু অন্য রকমও হতে পারে। এই ছবিগুলো এডিটিংয়ের পর তাঁরা বিভিন্ন সোশ্যাল মিডিয়ায় শেয়ার করেন। মূলত বন্ধুবান্ধব, আত্মীয়স্বজনকে তাঁদের বিয়ের কথা আগাম জানানোর জন্যেই এই ফোটোশ্যুট। তাছাড়া নিজের শখপূরণের ব্যাপার তো আছেই। এখন বিয়ের কার্ড হাতে হাতে দেওয়া ছাড়াও ইন্টারনেটে ‘ই-ইনভাইট’ পাঠানোর চল শুরু হয়েছে। সেগুলোর জন্যেও এই ফোটোশ্যুটের ছবি ব্যবহার করা হয়।
ছবির নায়ক-নায়িকা
যাঁদের প্রেম করে বিয়ে, তাঁরাই বেশির ভাগ এই ধরনের শ্যুট করিয়ে থাকেন। তবে ‘ওয়েডিং বেল্‌স’ নামে এক ফোটোগ্রাফি সংস্থার সদস্য ইন্দ্রজিৎ ভট্টাচার্য জানালেন, সম্বন্ধ করে বিয়ে হচ্ছে এমন অনেক জুটিও এখন প্রি ওয়েডিং ফোটোশ্যুট করাতে ইচ্ছুক। তাঁদের অবশ্য শ্যুটের সময় জড়তা থাকে। কিন্তু ধীরে ধীরে সেগুলো কেটে যায়। ইন্দ্রজিৎ এ-ও বললেন, ‘‘আগে বিয়েটা বাড়ির বড়দের হাতেই পুরোপুরি ছেড়ে দেওয়া হতো। তাঁরাই সবকিছু ঠিক করতেন। কিন্তু ইদানীং বর-কনের মতামতকে অনেক বেশি গুরুত্ব দেওয়া হয়। আইটি সেক্টরে কর্মরত যাঁরা, তাঁদের বাজেটও বেশি থাকে। তাই খরচ করে শ্যুট করাতে তাঁদের কোনও আপত্তি থাকে না। আমাদের ৭০ শতাংশ ক্লায়েন্ট আসে ওখান থেকেই।’’ মফস্‌সলের বাসিন্দারাও এখন এই ধরনের ফোটোশ্যুট করছেন। একদিনের জন্য সেজেগুজে ক্যামেরার সামনে দাঁড়িয়ে নিজেদের নায়ক-নায়িকা ভাবতে কে না পছন্দ করেন! 
যাঁদের ক্যামেরার সামনে পোজ দেওয়ার তেমন অভ্যেস নেই, তাঁরা কতটা স্বচ্ছন্দ এই ধরনের ফোটোশ্যুটে? অনেক ক্ষেত্রেই দেখা যায় মেয়েরা বেশি সাবলীল। ফোটোশ্যুট করাটা বেশ সময়সাপেক্ষ। ছেলেরা বেশিরভাগই ‘ক্যামেরা-শাই’! কয়েকটা শট নেওয়ার পর অধৈর্যও হয়ে পড়েন। ‘ড্রিম আর্টিসান্‌স ফোটোগ্রাফি’র বিল্বনাথ চট্টোপাধ্যায় বললেন, ‘‘অনেকেই ক্যামেরার সামনে জড়সড় হয়ে পড়েন। তখন দেখা যায় প্রথম ঘণ্টা দুয়েক তাঁদের শুধু পাসপোর্ট সাইজ ফোটো তুলেই কেটে গেল। কিন্তু তারপর আবার তাঁরা দিব্যি এক্সপ্রেশন দেন।’’
আরেক ফোটোগ্রাফি সংস্থা ‘ভি এস স্টুডিও’র অন্যতম সদস্য সৃষ্টি বললেন, ‘‘আমাদের কাছে বেশ কিছু ইন্টারেস্টিং ক্লায়েন্ট আসছেন ইদানীং। সকলেরই অনেক বছর বিয়ে হয়ে গিয়েছে। কিন্তু সে সময় এই ধরনের ফোটোশ্যুটের চল ছিল না। তাই তাঁরা তখন করাতে পারেননি। হয়তো ২৫ কিংবা 
৫০তম বিবাহবার্ষিকীর আগে কনসেপ্ট ফোটোশ্যুট করছেন।’’

লাইট্‌স ক্যামেরা স্মাইল
প্রি ওয়েডিং ফোটোশ্যুট বিদেশে অনেকদিন থেকেই প্রচলিত। তবে কলকাতায় দেখা যাচ্ছে গত চার-পাঁচ বছর। প্রথম দিকে বেশিরভাগ ফোটোশ্যুটই করা হতো ময়দান কিংবা প্রিন্সেপ ঘাটে। এখন অবশ্য অনেক কিছু বদলেছে। সকলে অনেক বেশি সচেতন। হবু বর-কনেরা রীতিমতো ইন্টারনেট ঘেঁটে রিসার্চ করেন। অনেকেই কোনও ফোটোশ্যুট দেখে সেই রকম করার চেষ্টা করেন। তবে বিভিন্ন সংস্থার ফোটোগ্রাফাররাও থিম বা আইডিয়া বেছে দেন। বিল্বনাথ বললেন, ‘‘আমরা চেষ্টা করি একটা স্টোরিলাইন তৈরি করার। 
বর-কনের সম্পর্কের গল্পটা জেনে নিই। সেখান থেকে বিশেষ কিছু মুহূর্ত রিক্রিয়েট করার চেষ্টা করি।’’ লোকেশনেও বিস্তর ফারাক এসে গিয়েছে। ময়দান, ভিক্টোরিয়া, প্রিন্সেপ ঘাট, বাগবাজার ঘাট বা বোটানিক্যাল গার্ডেন ছাড়াও এখন ইকো পার্ক, বৈদিক ভিলেজ বা অন্যান্য রিসর্টে শ্যুট করা হয়। জুটিরা গাড়ি বা বাইকে ছবি তুলতে চাইলে রাজারহাটে শ্যুট করা হয়। পাশাপাশি রাজবাড়িগুলোও ভাড়া করে শ্যুট হচ্ছে। বিল্বনাথ জানালেন, কলকাতার বাইরে গিয়ে শ্যুট করতে পছন্দ করেন কিছু জুটি। তাঁদের কোনও হাইওয়েতে নিয়ে যাওয়া হয়। যাঁদের বাজেট বেশি, তাঁরা বাইরে গিয়েও কোনও লোকেশন ভাড়া করে শ্যুট করিয়ে থাকেন। তবে ইন্দ্রজিতের মতে, তাঁরা বেশিরভাগই অবাঙালি।
কলকাতার রাস্তায় শ্যুট করাটা একটু ঝক্কির বলেই মনে করেন বেশিরভাগ ফোটোগ্রাফার। ক্যামেরা দেখলেই লোকে দাঁড়িয়ে পড়ে। ভিড় জড়ো হয়ে গেলে হবু বর-কনেরাও একটু ঘাবড়ে যান! বিল্বনাথের মতে, ‘‘রাস্তায় শ্যুট করলে কোনও না কোনও লোক ছবিতে চলে আসবেই। বেশিরভাগ জুটির সেটা অপছন্দ। তাই একটু এক্সপেরিমেন্টাল শ্যুটগুলো এখনও আমরা শুরু করতে পারিনি। নয়তো ফুলপট্টি বা চায়ের দোকানে শ্যুট করলে একদম অন্য রকম হবে।’’
ইন্দ্রজিৎ আবার মনে করেন কোনও জুটির প্রেমের গল্পটা যেমন, লোকেশনও সেই মতো হওয়া উচিত। কারও প্রেম যদি কফি হাউস বা প্যারামাউন্ট’এ হয়ে থাকে, তাহলে কলেজ স্ট্রিট ঘুরেই শ্যুট হয়। তিনি জানালেন, সামনেই তাঁরা বাঙ্গুর হাসপাতাল চত্বরে একটা শ্যুট করার কথা ভাবছেন। কারণ বর-কনে দু’জনেই ডাক্তার। তাঁদের সম্পর্কের বেশিরভাগ সময়ও সেখানেই কেটেছিল। ভিড় এড়াতে উইকএন্ডের সকালবেলায় শহরের রাস্তাঘাটে শ্যুট করা যেতে পাের।

 
কতটা সাহসী
সময়ের সঙ্গে কলকাতার বর-কনেরা অনেক বেশি সাহসী হয়ে উঠছেন। একান্ত মুহূর্তগুলো ক্যামেরাবন্দি করতে তাঁরা পিছপা হচ্ছেন না। বিল্বনাথ জানালেন, অনেকেই বিয়ের দিন 
বাবা-মায়ের সামনে হাতে ধরতেও সংকোচ বোধ করেন। কিন্তু ফোটোশ্যুটে এসে চুম্বনে স্বচ্ছন্দ। হাত ধরা, আলিঙ্গন বা কপালে চুমু খাওয়ার ছবি তুলতে এক কথায় রাজি হয়ে যাচ্ছেন সকলে। কিন্তু ঠোঁটে চুমু খাওয়ার ছবিতে এখনও বহু জুটি আড়ষ্ট হয়ে পড়েন। ইন্দ্রজিৎ জানালেন, অনেকের ইচ্ছে থাকলেও রাস্তায় লোকের ভিড় দেখে অস্বস্তিতে পড়ে যান। তাই একটু ফাঁকা লোকেশনে এই ধরনের শ্যুট করা সুবিধের।